Regulasies vir sport mis die setperk | Maroela Media
GolfRSA het namens al die gholfbeheerliggame in die land sy ontevredenheid uitgespreek ná die departement van sport, kuns en kultuur se mediakonferensie oor die invloed van vlak 3 op sport.
Die land skuif Maandag oor na vlak 3 van die afsonderingstydperk.
Vusumusi Mkhize, direkteur-generaal van die departement, het gesê dat gholfbane ook slegs kan heropen vir professionele mense om te oefen en deel te neem soos wat die geval is met ander niekontaksportsoorte. Mkhize het dit egter duidelik gemaak dat al die regulasies slegs van toepassing is op professionele atlete wat 'n bestaan maak uit sport en dus betaal word om daaraan deel te neem. Deelname aan sport vir ontspanningsdoeleindes word dus nog nie toegelaat nie.
Maar volgens GolfRSA het dié departementele hou beslis nie op die setperk geland nie.
"Oor die hele wêreld is daar reeds verskeie voorbeelde wat toon dat gholfspelers inderdaad veilig na die bane kan terugkeer," is daar in 'n amptelike verklaring geskryf.
Internasionale sterre soos Rory McIlroy en Tiger Woods het reeds met groot welslae in liefdadigheidswedstryde gespeel; daar is onder meer miljoene vir die stryd teen Covid-19 ingesamel.
"Ons het dit duidelik gestel – te danke aan deeglike navorsing en die gepaardgaande dokumentasie – dat een van die vereistes vir professionele gholf dan toeganklike bane vir elke speler is."
Ter illustrasie. (Foto: Mic Smith, AP)
Gholfklubs oor die wêreld word deur die lidmaatskapfooie van amateurspelers onderhou. In Suid-Afrika word ongeveer 40 000 mense deur gholfklubs in diens geneem.
"Alle Suid-Afrikaanse gholfbeheerliggame is van mening dat hulle slaggereed is vir 'n veilige terugkeer tot die spel. Alle regulasies is van krag en voorsorgmaatreëls is getref."
Volgens GolfRSA is gholf in elk geval 'n sport waar sosiale afstandhandhawing geld en dit word wêreldwyd beskou as 'n gesonde sportsoort wat geskik is vir enige ouderdom.
"Ons is deeglik daarvan bewus dat dit die regering se prioriteit is om lewens te beskerm, die verspreiding van Covid-19 te beperk, werkloosheid in toom te hou en die ekonomie te ondersteun. Ons is egter ook oortuig dat die gholfbedryf – sonder die opening van die bane – ineen sal stort."
Waar het al die belangrike persone in sekere posisies al die jare weggekruip en nou hul monde rek asof hul professionele kenners is op die gebied?
Baie eenvoudig. Hulle kan nie finansieel baat nie.
Ag, alles het klaar in duie gestort. Daar is niks meer te redde nie. En dit oor 'n klomp leuns!!!
Wat is die probleem met hierdie minister ? 'n Gholfbaan is 'n besigheid..net soos die kettingwinkels en ander winkels. Hoe dink die minister nou moet 'n gholfbaan as besigheid bly bestaan ? Hoveel professionele spelers is in SA, en hoeveel toernooie word vir hulle aangebied.? Gholf toernooie word hoofsaaklik met die hulp van borge aangebied—-watter borg gaan geld bestee vir 'n toernooi waar daar geen toeskouers is nie..? 'n Borgskap is juis 'n soort advertensie… Dis juis hier waar die gewone spelers se bydrae vir elke rondte gespeel die gebrek aan inkomste kan aanvul Minister—jy moet mooi dink wat jy… Lees meer »